**SpareBank 1 Telemark**, også kjent som **Sparebanken Telemark**, var en videreføring av Sparebanken Grenland og GS banken under SpareBank 1-alliansen. Banken var medeier i SpareBank 1 Gruppen gjennom Samarbeidende Sparebanker. Sparebank 1 Telemark ble slått sammen med SpareBank 1 BV den 1. juni 2021 til SpareBank 1 Sørøst-Norge.

Banken hadde forretningsadresse i Porsgrunn, hvor også bedriftskundevirksomheten ble ledet fra, mens personkundevirksomheten ble ledet fra Skien. Forvaltningskapital i 2020 var ca. 41 milliarder kroner, og banken hadde 186 medarbeidere fordelt på 7 kontorer i Porsgrunn, Skien, Bamble, Bø i Telemark, Notodden og Ulefoss.

Siste administrerende banksjef var Per Halvorsen, som ble videreført som administerende banksjef for SpareBank 1 Sørøst-Norge.

SpareBank 1 Telemark var en aktiv sponsor av breddeidretten i Telemark, i tillegg til å være en av hovedsponsorene til fotballklubben Odds Ballklubb. Banken delte også ut mange millioner hvert år i gaver til kultur og andre allmennyttige formål.

Historie
--------

Banken hadde røtter tilbake til 1. oktober 1844 og etableringen av Porsgrunds Sparebank. Porsgrunds Sparebank ble siden slått sammen med med Brevik Sparebank og Eidanger Sparebank under fellesnavnet Sparebanken for Brevik, Eidanger og Porsgrunn, et navn som ble beholdt helt frem til 1986 da den ble til Sparebanken Grenland.

Sparebank 1 Telemarks stiftelsesdato i Foretaksregisteret var derimot 4. november 1848, fra etableringen av Gjerpen Sparebank. Den ble slått sammen med Solum Sparebank i 1965 under fellesnavnet GS banken.

Sparebanken Grenland og GS banken ble først medlemmer i Sparebank 1-alliansen ved opprettelsen i 1996 gjennom eierskapet i Samarbeidende Sparebanker. Sparebanken Grenland endret navn til Sparebanken Telemark i 2000, før den fusjonerte med GS banken i 2008 og ble markedsført under navnet SpareBank 1 Telemark. 

I 2012 ble også Holla og Lunde Sparebank innfusjonert i Sparebank 1 Telemark. Holla og Lunde Sparebank hadde røtter tilbake til 1862, da Lunde Sparebank ble opprettet. Flåbygd Sparebank gikk inn i Lunde Sparebank i 1929. Holla Sparebank ble etablert på Ulefoss i 1877.

Referanser
----------

1. ↑  .
2. ↑  «Samarbeidende Sparebanker AS». *www.proff.no*. Besøkt 4. juni 2021.
3. ↑  «Sparebank 1 Gruppen AS». *www.proff.no*. Besøkt 4. juni 2021.
4. ↑  «BV + Telemark = Sørøst-Norge fra SpareBank 1 Sørøst-Norge». SpareBank 1 Sørøst-Norge. 5. juni 2021. Arkivert fra originalen 3. juni 2021. Besøkt 1. juni 2021.
5. 1 2 3  Sparebank 1 Telemark. «Årsrapport 2020» (PDF). Besøkt 4. juni 2021.
6. ↑  «SpareBank 1 BV og SpareBank 1 Telemark går sammen om å danne SpareBank 1 Sørøst-Norge». *www.sparebank1.no*. 30. november 2020. Besøkt 4. juni 2021.
7. ↑  Borge, Bjørn; Olsen, Nils-Tore (21. januar 2021). «Odds satsing starter med et smell: – Den største avtalen». *Varden*. Arkivert fra originalen 4. juni 2021. Besøkt 4. juni 2021.
8. ↑  Øyvang, Martin (27. mars 2017). «Banken deler ut millioner – sjekk hvem som fikk penger». *Varden*. Arkivert fra originalen 4. juni 2021. Besøkt 4. juni 2021.
9. ↑  «Chr. Abrahamsen: Porsgrunds Sparebank 1844-1944». *www.porsgrunn.folkebibl.no*. Arkivert fra originalen 24. september 2021. Besøkt 5. juni 2021.

Eksterne lenker
---------------

* (no) Offisielt nettsted Rediger på Wikidata

|  |  |
| --- | --- |
| Oppslagsverk/autoritetsdata | Brønnøysundregistrene
 |